EARTH บวกแรง2วันติด ปิดตลาดพุ่ง 13%หลังแจงงบQ1 แค่ขาดทุนทางบัญชี
EARTH บวกแรง 2 วันติด ล่าสุดปิดตลาดพุ่งกว่า 13% ราคาอยู่ที่ระดับ 2.42 บาท บวก 0.28 บาท หรือ 13.08% สูงสุด 2.44 บาท ต่ำสุด 2.04 บาท ด้วยมูลค่าซื้อขาย 3 พันล้านบาท หลังคลายกังวลการถูกฟอร์ซเซล พร้อมแจงงบ Q1 แค่ขาดทุนทางบัญชี ไม่กระทบกระแสเงินสด
16 พ.ค. 2560

ผู้สื่อข่าวรายงานว่าราคาหุ้นบริษัท เอ็นเนอร์ยี่ เอิร์ธ จำกัด (มหาชน) หรือ EARTH ปิดตลาดวันนี้ (16 พ.ค.)  ราคาอยู่ที่ระดับ 2.42 บาท บวก 0.28 บาท หรือ 13.08% สูงสุด 2.44 บาท ต่ำสุด 2.04 บาท ด้วยมูลค่าซื้อขาย 3 พันล้านบาท ขณะที่ดัชนีตลาดหุ้นไทยโดยรวมบวก 0.58%

โดยราคาหุ้น EARTH ปรับตัวขึ้นแรงในวันนี้ หลังคลายกังวลการถูกฟอร์ซเซล (บังคับขายหุ้น)
ด้าน นายขจรพงศ์ คำดี ประธานกรรมการบริหารบริษัท เปิดเผยว่า ราคาหุ้นที่ปรับตัวลงต่ำจนติดฟลอร์ในช่วงวันที่ 11-12 พ.ค. 60 ที่ผ่านมานั้น เพราะถูกฟอร์ซเซล (บังคับขายหุ้น) เป็นไปตามกลไกของตลาด
โดยมีสาเหตุมาจากบทวิเคราะห์จากบริษัทหลักทรัพย์ต่างประเทศ ที่ระบุว่า ในช่วงนี้ธุรกิจถ่านหินเข้าสู่ช่วงขาลง และราคาถ่านหินมีแนวโน้มลดลง จึงทำให้นักลงทุนต่างชาติเทขายหุ้นออกมา และส่งผลให้นักลงทุนรายย่อยเกิดความวิตกกังวลเช่นกัน จึงเป็นสาเหตุที่ทำให้ราคาหุ้นปรับตัวลงอย่างหนัก
ส่วนผลการดำเนินงานของบริษัทในไตรมาส 1/60 มีผลขาดทุนสุทธิ เนื่องจากบริษัทมีผลขาดทุนจากอัตราแลกเปลี่ยนจำนวน 341 ล้านบาท ซึ่งเป็นผลจากค่าเงินบาทแข็งค่าขึ้น โดยบริษัทมีรายได้เงินเหรียญมากกว่าเงินบาท จึงต้องทำบัญชีเป็นสกุล US dollar
ดังนั้นเมื่อบริษัทออกหุ้นกู้เป็นเงินบาท ซึ่ง ณ วันที่ออกหุ้นกู้บริษัทต้องแปลงเงินบาทเป็นสกุลเงินเหรียญ โดยวันที่ออกหุ้นกู้ราคาเงินบาทอยู่ที่ประมาณ 35 บาท ขณะที่ในช่วงปิดงงบไตรมาส 1/60 ราคาเงินบาทอยู่ที่ประมาณ 34 บาท จึงส่งผลให้บริษัทมีผลขาดทุน แต่เป็นการขาดทุนทางบัญชี ไม่มีผลกระทบต่อกระแสเงินสดของบริษัท
อย่างไรก็ตามหากไม่รวมผลการขาดทุนจากอัตราแลกเปลี่ยน จะทำให้บริษัทมีกำไรจากการดำเนินงานในไตรมาส 1/60 จำนวน 272 ล้านบาท